CELEX: 32020D1537
Language: lt
Date: 1603324800000
Title: Tarybos sprendimas (BUSP) 2020/1537 2020 m. spalio 22 d. kuriuo iš dalies keičiamas Sprendimas (BUSP) 2019/797 dėl ribojamųjų priemonių, skirtų kovai su Sąjungai ar jos valstybėms narėms gresiančiais kibernetiniais išpuoliais

22.10.2020   
               
               
                  LT
               
               
                  Europos Sąjungos oficialusis leidinys
               
               
                  LI 351/5
               
            
         TARYBOS SPRENDIMAS (BUSP) 2020/1537
         2020 m. spalio 22 d.
         kuriuo iš dalies keičiamas Sprendimas (BUSP) 2019/797 dėl ribojamųjų priemonių, skirtų kovai su Sąjungai ar jos valstybėms narėms gresiančiais kibernetiniais išpuoliais
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2019 m. gegužės 17 d. Taryba priėmė Sprendimą (BUSP) 2019/797 (1);
                  
               
                     (2)
                  
                  
                     tikslinės ribojamosios priemonės, nukreiptos prieš didelį poveikį turinčius kibernetinius išpuolius, kurie kelia išorės grėsmę Sąjungai ar jos valstybėms narėms, yra viena iš priemonių, įtrauktų į Sąjungos bendro diplomatinio atsako į kibernetinę kenkimo veiklą sistemą (Kibernetinio saugumo diplomatijos priemonių rinkinį) ir yra gyvybiškai svarbi priemonė siekiant atgrasyti nuo tokios veiklos ir į ją reaguoti;
                  
               
                     (3)
                  
                  
                     siekiant užkirsti kelią besitęsiančiam ir aktyvėjančiam piktavališkam elgesiui kibernetinėje erdvėje, neskatinti jo, atgrasyti nuo jo ir reaguoti į jį, į Sprendimo (BUSP) 2019/797 priede pateiktą fizinių ir juridinių asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti du fiziniai asmenys ir viena organizacija. Tie asmenys ir ta organizacija yra atsakingi už didelį poveikį turinčius kibernetinius išpuolius, kurie kelia išorės grėsmę Sąjungai ar jos valstybėms narėms, visų pirma 2015 m. balandžio ir gegužės mėn. įvykdytus kibernetinius išpuolius prieš Vokietijos Federalinį Parlamentą (Deutscher Bundestag), arba dalyvavo juos vykdant;
                  
               
                     (4)
                  
                  
                     todėl Sprendimas (BUSP) 2019/797 turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo (BUSP) 2019/797 priedas iš dalies keičiamas taip, kaip išdėstyta šio sprendimo priede.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2020 m. spalio 22 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2019 m. gegužės 17 d. Tarybos sprendimas (BUSP) 2019/797 dėl ribojamųjų priemonių, skirtų kovai su Sąjungai ar jos valstybėms narėms gresiančiais kibernetiniais išpuoliais (OL L 129 I, 2019 5 17, p. 13).
      
      
         
            PRIEDAS
            Sprendimo (BUSP) 2019/797 priede pateiktas fizinių ir juridinių asmenų, subjektų ir organizacijų sąrašas papildomas šiais įrašais:
            
                        A.
                     
                     
                        Fiziniai asmenys
                        
                                     
                                 
                                 
                                    Vardas, pavardė
                                 
                                 
                                    Identifikuojamoji informacija
                                 
                                 
                                    Įtraukimo į sąrašą priežastys
                                 
                                 
                                    Įtraukimo į sąrašą data
                                 
                              
                                    „7.
                                 
                                 
                                    Dmitry Sergeyevich BADIN
                                 
                                 
                                    Дмитрий Сергеевич БАДИН
                                    Gimimo data: 1990 m. lapkričio 15 d.
                                    Gimimo vieta: Kurskas, Rusijos TFSR (dabar – Rusijos Federacija)
                                    Pilietybė: Rusijos
                                    Lytis: vyras
                                 
                                 
                                    Dmitry Badin dalyvavo vykdant didelį poveikį turintį kibernetinį išpuolį prieš Vokietijos Federalinį Parlamentą (Deutscher Bundestag).
                                    Rusijos Federacijos ginkluotųjų pajėgų generalinio štabo vyriausiosios valdybos (GU/GRU) 85-ojo pagrindinio specialiųjų tarnybų centro (GTsSS) karinės žvalgybos pareigūnas Dmitry Badin buvo Rusijos karinės žvalgybos pareigūnų grupės, kuri 2015 m. balandžio ir gegužės mėn. įvykdė kibernetinį išpuolį prieš Vokietijos Federalinį Parlamentą (Deutscher Bundestag), narys. Šis kibernetinis išpuolis buvo nukreiptas prieš Parlamento informacinę sistemą ir sutrikdė jos veikimą keletą dienų. Buvo pavogta daug duomenų ir padarytas poveikis kelių parlamento narių bei kanclerės Angelos Merkel el. pašto paskyroms.
                                 
                                 
                                    2020 10 22
                                 
                              
                                    8.
                                 
                                 
                                    Igor Olegovich KOSTYUKOV
                                 
                                 
                                    Игорь Олегович КОСТЮКОВ
                                    Gimimo data: 1961 m. vasario 21 d.
                                    Pilietybė: Rusijos
                                    Lytis: vyras
                                 
                                 
                                    Igor Kostyukov yra dabartinis Rusijos Federacijos ginkluotųjų pajėgų generalinio štabo vyriausiosios valdybos (GU/GRU) vadovas; anksčiau jis buvo šios valdybos vadovo pirmasis pavaduotojas. Vienas iš jam pavaldžių padalinių yra 85-asis pagrindinis specialiųjų tarnybų centras (GTsSS), dar žinomas kaip 26165 karinis padalinys (dar vadinamas: „APT28“, „Fancy Bear“, „Sofacy Group“, „Pawn Storm“ ir „Strontium“).
                                    Eidamas šias pareigas Igor Kostyukov yra atsakingas už GTsSS įvykdytus kibernetinius išpuolius, įskaitant didelį poveikį turinčius kibernetinius išpuolius, kurie kelia išorinę grėsmę Sąjungai ar jos valstybėms narėms.
                                    Visų pirma, GTsSS karinės žvalgybos pareigūnai dalyvavo vykdant 2015 m. balandžio ir gegužės mėn. kibernetinį išpuolį prieš Vokietijos Federalinį Parlamentą (Deutscher Bundestag) ir 2018 m. balandžio mėn. Nyderlanduose mėginant įvykdyti kibernetinį išpuolį, kuriuo buvo siekiama įsilaužti į Cheminio ginklo uždraudimo organizacijos (OPCW) belaidį tinklą.
                                    Kibernetinis išpuolis prieš Vokietijos Federalinį Parlamentą buvo nukreiptas prieš Parlamento informacinę sistemą ir sutrikdė jos veikimą keletą dienų. Buvo pavogta daug duomenų ir padarytas poveikis kelių parlamento narių bei kanclerės Angelos Merkel el. pašto paskyroms.
                                 
                                 
                                    2020 10 22“
                                 
                              
                  
                        B.
                     
                     
                        Juridiniai asmenys, subjektai ir organizacijos
                        
                                     
                                 
                                 
                                    Pavadinimas
                                 
                                 
                                    Identifikuojamoji informacija
                                 
                                 
                                    Įtraukimo į sąrašą priežastys
                                 
                                 
                                    Įtraukimo į sąrašą data
                                 
                              
                                    „4.
                                 
                                 
                                    Rusijos Federacijos ginkluotųjų pajėgų generalinio štabo vyriausiosios valdybos (GU/GRU) 85-asis pagrindinis specialiųjų tarnybų centras (GTsSS)
                                 
                                 
                                    Adresas: Komsomol’skiy Prospekt, 20, Maskva, 119146, Rusijos Federacija
                                 
                                 
                                    Rusijos Federacijos ginkluotųjų pajėgų generalinio štabo vyriausiosios valdybos (GU/GRU) 85-asis pagrindinis specialiųjų tarnybų centras (GTsSS), dar žinomas kaip 26165 karinis padalinys (dar vadinamas: „APT28“, „Fancy Bear“, „Sofacy Group“, „Pawn Storm“ ir „Strontium“), yra atsakingas už didelį poveikį turinčius kibernetinius išpuolius, kurie kelia išorinę grėsmę Sąjungai ar jos valstybėms narėms.
                                    Visų pirma, GTsSS karinės žvalgybos pareigūnai dalyvavo vykdant 2015 m. balandžio ir gegužės mėn. kibernetinį išpuolį prieš Vokietijos Federalinį Parlamentą (Deutscher Bundestag) ir 2018 m. balandžio mėn. Nyderlanduose mėginant įvykdyti kibernetinį išpuolį, kuriuo buvo siekiama įsilaužti į Cheminio ginklo uždraudimo organizacijos (OPCW) belaidį tinklą.
                                    Kibernetinis išpuolis prieš Vokietijos Federalinį Parlamentą buvo nukreiptas prieš Parlamento informacinę sistemą ir sutrikdė jos veikimą keletą dienų. Buvo pavogta daug duomenų ir padarytas poveikis kelių parlamento narių bei kanclerės Angelos Merkel el. pašto paskyroms.
                                 
                                 
                                    2020 10 22“